
A „Society 5.0” elmélete és a megvalósítás útja Japánban

Dolgozatomban bemutatom a Society 5.0 koncepcióját, annak megítélését, a megvalósításhoz tervezett lépéseket. Emellett az újfajta társadalom elméletének fényében elemzem a jelenlegi társadalmi és geopolitikai helyzetet. Társadalmi és városfejlesztési szempontból interjúk alapján elemzem, hogy arra milyen mértékben hat a technológiai fejlődés, az emberek képesek-e követni a változásokat, és ez a technológiai fejlődés milyen változást idézett elő a társadalmi életben, a munka világában.
A japán társadalom nem homogén egység, különböző szintek különböztethetők meg a technológia használatánál. Ezt fontos figyelembe venni, ugyanis a rohamos fejlődést sokan nem tudják követni, főleg az idősödő korosztály, ezen belül is azok, akik nem „beleszülettek” a digitalizált világba, hanem meg kellett tanulniuk annak használatát. Napjainkban igen élesen kirajzolódik a fiatalabb és idősebb korosztályok közti szakadék, ami a digitális eszközök használatánál vagy annak nem tudásával mutatkozik meg a legszembetűnőbben. Emellett különbségek figyelhetők meg a vidéken és városban élők közt, valamint a vagyoni rétegződés is fontos szempont.
Napjainkban Japán olyan globális problémákkal néz szembe, mint az elöregedő társadalom, az alacsony születésszám és a föld erőforrásainak túlzott kihasználása. Japán, más iparosodott országokhoz hasonlóan, az 1990-es évektől a változás és gazdasági növekedés új korszakába lépett, az ország fejlődésével pedig előtérbe került az információs és kommunikációs technológiák fejlesztése. Egy közvélemény kutatásban kimutatták, hogy Japánban igen kedvezően álltak hozzá a tudományhoz és technológiához. Az országnak a tervek alapján egy kiegyensúlyozott kereskedelem felé kell majd mozdulnia, ami egy szabályozottabb, nyitottabb piacot eredményez. Több kutató is kijelentette, hogy Japán rendelkezik a legfejlettebb kutatási előrejelzéssel, ami igen részletes jövőtervet biztosít. Dolgozatom egyik fő kérdése, hogy ez a még csak megvalósulás előtt álló szinte utópisztikus tervezet milyen mértékben valósítható meg és milyen társadalmi következményeket von maga után.



